60 કે તેથી વધુ ઉંમરનાં સ્ત્રી-પુરુષોને અહીં પ્રવેશ છે. શરત માત્ર એટલી જ કે તેઓ તેમની રોજબરોજની પ્રવૃત્તિઓ (દૈનિક કાર્યો)સ્વતંત્રપણે કરી શકતાં હોવાં જોઈએ. જે વડીલો આર્થિક સ્થિતિને કારણે કે પછી સાવ બીજા કોઇ કારણે એકલું જીવન વિતાવતાં હોય, એવાં સ્ત્રીપુરુષોને ‘વડીલવંદના’માં આવકાર મળે છે. નિઃસંતાન હોય કે એક માત્ર સંતાન દીકરી હોય, અને દીકરી પાસે ન રહેવું હોય યા રહી ન શકતા હોય, એવા વડીલો માટે આ સંસ્થાના દરવાજા ખુલ્લા છે. કેટલાક વડીલો એવા હોય કે જે સરખેસરખી ઉંમરના લોકોની સોબત ઇચ્છતા હોય એવા લોકોને પણ અહીં પ્રવેશ મળે છે. અશ્વિનભાઈ તો ત્યાં સુધી કહે છે- ‘વડીલવંદના’માં પોતાનાં સંતાનોથી તરછોડાયા હોય, એવા વડીલો તો જૂજ જ છે, બાકી મોટા ભાગના કંપની ઝંખતા વડીલો જ વસે છે.